Doftana həbsxanası

Doftana həbsxanası () – Rumıniyada tərk edilmiş həbsxana. Buxarest şəhərinin 120 kilometr şimalında yerləşir. Həbsxana, həmçinin "Rumıniyanın Bastiliyası" kimi də tanınır.

 Həbsxana 
Doftana 1895-ci ildə Rumıniya kralı I Karol tərəfindən yaxınlıqdakı duz mədənləri üçün tikdirilmişdir. Tikili daha sonra həbsxanaya çevrilmişdir. Həbsxananın 8 qanadı, 308 kamerası, böyük müdafiə divarı və yeddi gözətçi qülləsi var idi. Beş qanadın pəncərəli tavanları var idi. Qalan qanadlarda isə təbii işıqlandırma mövcud deyildi və daha ağır cəzaya layiq görülən məhbuslar üçün nəzərdə tutulmuşdu. 1940-cı ildə baş verən zəlzələ həbsxananın dağılmasına səbəb olmuşdur.

1930 və 1940-cı illərdə kommunistlər və faşistlər bu həbxanada saxlanılırdılar. Rəvayətə görə həbsxanadakı kommunistlər tualet kağızlarının üzərisinə yazılarını yazır, onları naqillə bir kameradan digərinə ötürür, yazıların fabrik və dəmiryol işçiləri arasında yayılmasını təmin edirdilər. Həbsxananın məhbusları içərisində kommunist liderlər Nikolae Çauşesku və Georqe Georqiu-Dej də var idi. Korneliu Zelya Kodryanu, Kivu Stoyka, Aleksandru Mogioroş, Georqe Apostol, Qriqore Preotyasa və Horiya Sima həbxananın məhbusları olmuşdurlar.

 Muzey 
Müharibədən sonra 1949-cu ildə Georqiu-Dej həbsxananı muzeyə çevirmiş və propaqanda məqsədilə istifadə etmişdir. Həbsxana-muzeyin yaradılmasında tarixçi Kristian Vasile iştirak etmişdir. Muzeydə kommunistlərin İkinci Dünya müharibəsindən öncə üzləşdikləri çətinliklər nümayiş etdirilirdi. Həbsxananın miniatür versiyası girişdəki birinci zala yerləşdirilmiş, Çauşesku və Georqiu-Dejin heykəlləri muzeydə sərgilənmişdir. 1940-cı ildə zəlzələ nəticəsində həbsxana dağıntıları altında qalaraq ölmüş dəmiryol işçisi İllie Pintille muzeyin əsas fiqurlarından biri olmuşdur. 1989-cu ildə Rumıniyada kommunist rejimin devrilməsindən sonra muzey tərk edilmişdir. Həbsxana tavanının böyük hissəsi çökmüşdür.

2022-ci ildə rumın-türk biznesmen Məhəmməd Murad həbsxananı satın almış və tikilini hotelə çevirəcəyini bildirmişdir.

 Populyar mədəniyyətdə 
Rumıniya bəstəkarı Alfred Mendelson 1950-ci ildə "Doftananın süqutu" simfonik poemasını bəstələmişdir.

 Qalereya 

 İstinadlar 

Kateqoriya:Rumıniya həbsxanaları
Kateqoriya:Həbsxana muzeyləri
Kateqoriya:Tərk edilmiş binalar və tikililər
Kateqoriya:Keçmiş muzeylər